b'\n_START_ARTICLE_\nTempelhof\n_START_SECTION_\nIstoric\n_START_PARAGRAPH_\nTempelhove a fost men\xc8\x9bionat pentru prima dat\xc4\x83 \xc3\xaentr-un hrisov emis \xc3\xaen 1247 la Aba\xc8\x9bia Walkenried ca un Komturhof (curte a comandantului, cel mai mic domeniu de\xc8\x9binut de un ordin militar) al cavalerilor templieri ai c\xc4\x83ror conduc\xc4\x83tori \xc8\x99i militari au fost expulza\xc8\x9bi din Regatul Ierusalimului dup\xc4\x83 ocuparea acestuia de c\xc4\x83tre mameluci \xc3\xaen 1291. Centrul a\xc8\x99ez\xc4\x83rii, format din biseric\xc4\x83 \xc8\x99i mo\xc8\x99ia principal\xc4\x83, a fost fortificat \xc8\x99i \xc3\xaenconjurat complet de ap\xc4\x83. Templierilor li s-au al\xc4\x83turat cincisprezece familii ai fiilor unor fermieri lipsi\xc8\x9bi de p\xc4\x83m\xc3\xa2nt din zona Rinului, care nu puteau mo\xc8\x99teni nimic de la p\xc4\x83rin\xc8\x9bii lor din cauza suprafragment\xc4\x83rii acestor mo\xc8\x99ii. Templierii le-au oferit un sol fertil pe care s\xc4\x83-l cultive proteja\xc8\x9bi de fortifica\xc8\x9bia Tempelhove._NEWLINE_Dup\xc4\x83 ce papa Clement V a desfiin\xc8\x9bat oficial Ordinul Templului \xc3\xaen 1312, cavalerii Sf\xc3\xa2ntului Ioan (Johanniter), sus\xc8\x9binu\xc8\x9bi de margraful Waldemar de Brandenburg, au luat \xc3\xaen st\xc4\x83p\xc3\xa2nire satele Tempelhof, Mariendorf \xc8\x99i Marienfelde. \xc3\x8en 1435 ei \xc8\x99i-au v\xc3\xa2ndut domeniile ora\xc8\x99ului Berlin._NEWLINE_La \xc3\xaenceputul secolului al XIX-lea, Tempelhof era \xc3\xaenc\xc4\x83 un sat situat \xc3\xaen afara Berlinului, unde berlinezii obi\xc8\x99nuiau s\xc4\x83 fac\xc4\x83 excursii la sf\xc3\xa2r\xc8\x99it de s\xc4\x83pt\xc4\x83m\xc3\xa2n\xc4\x83. Par\xc8\x9bile nordice ale satului Tempelhof au fost \xc3\xaencorporate \xc3\xaen 1861 \xc3\xaen cadrul Berlinului ca Tempelhofer Vorstadt \xc8\x99i \xc3\xaen 1920 au fost incluse \xc3\xaen cartierul Kreuzberg._NEWLINE_Ast\xc4\x83zi, domeniul fostului comandament (\xc3\xaen german\xc4\x83 Komturei) este format dintr-un grup de parcuri, numite Bosepark, Kleiner Park, Alter Park \xc8\x99i Franckepark. Unele dintre ele con\xc8\x9bin iazuri care f\xc4\x83ceau parte din \xc8\x99an\xc8\x9bul artificial ce \xc3\xaenconjura centrul satului. Un iaz, Krummer Pfuhl, situat \xc3\xaen Franckepark, dup\xc4\x83 ce a fost transformat \xc3\xaentr-un bazin public de \xc3\xaenot \xc3\xaen secolul al XIX-lea, a secat complet \xc8\x99i este acum un parc de cerbi \xc3\xaemprejmuit._NEWLINE_Biserica original\xc4\x83, construita din bolovani, a fost distrus\xc4\x83 \xc3\xaen cel de-al Doilea R\xc4\x83zboi Mondial \xc8\x99i a fost \xc3\xaenlocuit\xc4\x83 cu o cl\xc4\x83dire din zid\xc4\x83rie de piatr\xc4\x83 cu un turn din lemn._NEWLINE_Studiourile Tempelhof au fost \xc3\xaenfiin\xc8\x9bate \xc3\xaen 1912 \xc8\x99i au func\xc8\x9bionat ca studiouri cinematografice \xc8\x99i apoi ca studiouri de televiziune.'